Lesings by NMU opgeskortDie ingang na die Tweede Laan-kampus van NMU. Foto: NMU Lesings by die Nelson Mandela-Universiteit (NMU) is Maandag opgeskort ná ŉ betoging deur ontstoke studente wat bekommerd is oor veiligheid op die kampusse. Zandile Mbabela, woordvoerder van die NMU, het gesê die bestuur van die universiteit is in gesprek met die Verteenwoordigende Studenteraad (VSR) en betogende studente. Studente het Maandagoggend ingange na die noord- en suid-kampusse versper. Mbabela het gesê ŉ kennisgewing is aan personeel en studente gestuur om van alternatiewe leerplatforms gebruik te maak. “Die situasie is tans onder beheer en betogende studente het reeds begin verdaag ná ŉ hofinterdik aan hulle voorgehou is.” Mbabela het gesê die interdik is om die regte van alle belanghebbendes te beskerm, insluitend diegene wat die universiteit wil betree om te werk of te studeer, en diegene wat hul reg om te betoog wil uitoefen kragtens die voorwaardes wat in die interdik uiteengesit word. ŉ Memorandum van die betogende studente, wat hoofsaaklik fokus op algemene veiligheidskwessies op die kampus en buite die kampus, word bespreek. Sy het bygevoeg ŉ vergadering word ook met die polisie belê oor polisiëring en ander bykomende veiligheidsmaatreëls.